*Návrh VZN vyvesený na úradnej tabuli v obci Vrakúň dňa: 30.04.2014*

*VZN vyvesený na úradnej tabuli v obci Vrakúň dňa: 16.05.2014*

*VZN nadobúda účinnosť dňa:30.05.2014*

**Všeobecne záväzné nariadenie** **obce Vrakúň**

**č. 03/2014**

**o podmienkach umiestňovania reklamných, propagačných a informačných zariadení.**

Obecné zastupiteľstvovoVrakúni sa podľa § 4 ods. 3 písm. n) a § 6 zákona SNR č. 369/1990 Zb. o obecnom zriadení v znení neskorších predpisov a podľa § 71 ods. 1 písm. c), zákona č. 50/1976 Zb. o územnom plánovaní a stavebnom poriadku (stavebný zákon v znení neskorších predpisov a zákona č. 147/2001 Z.z. o reklame a o zmene a doplnení niektorých zákonov sa uznieslo na tomto všeobecne záväznom nariadení:

**PRVÁ ČASŤ
Úvodné ustanovenia**

**§ 1
Účel nariadenia**

1. Nariadenie vymedzuje podmienky umiestňovania, povoľovania a prevádzkovania reklamných, informačných a propagačných zariadení (ďalej len RIP zariadenia) na území obce Vrakúň.
2. Účelom tohto nariadenia je zabezpečiť jednotný postup pri povoľovaní, umiestňovaní a odstraňovaní reklamných, informačných a propagačných zariadení na území obce, stanoviť práva a povinnosti všetkých subjektov v procese umiestňovania a odstraňovania reklamných, informačných a propagačných zariadení.

**§ 2
Rozsah platnosti**

Toto nariadenie sa vzťahuje na všetky reklamné, informačné a propagačné zariadenia umiestňované na území obce Vrakúň. Územím obce sa rozumie katastrálne územie obce – Vrakúň, Nekyje na Ostrove.

**§ 3
Vymedzenie základných pojmov**

1) Podľa tohto všeobecne záväzného nariadenia (ďalej len „VZN“):

 a) **Reklama** je prezentácia produktov v každej podobe s cieľom uplatniť sa na trhu1/.

b) **Produkt** je tovar, služby, nehnuteľnosti, obchodné meno, ochranná známka, označenie pôvodu výrobkov, a iné práva a záväzky súvisiace s podnikaním.

c) **Šíriteľ reklamy** je fyzická osoba alebo právnická osoba, ktorá reklamu šíri v rámci svojej podnikateľskej činnosti.

2) **Reklamou nie je** označenie sídla právnickej osoby, trvalého pobytu fyzickej osoby, označenie prevádzkarne alebo organizačnej zložky právnickej osoby alebo fyzickej osoby obchodným menom, ako aj označenie budov, pozemkov a iných nehnuteľných veci alebo hnuteľných vecí vo vlastníctve alebo v nájme týchto osôb ak je vo forme vývesného štítu.

3) **Reklamné zariadenia** sú zariadenia, ktoré prezentujú produkty v každej podobe s cieľom uplatniť sa na trhu.

4) **Informačné zariadenia** sú zariadenia, ktoré poskytujú údaje o právnických a fyzických osobách, o ich zariadeniach, službách, údaje o smeroch, napr. údaje o druhu a dostupnosti lekárskych zariadení, dopravnej polície, údaje o stravovacích a ubytovacích možnostiach, druhu a dostupnosti lokalít s kultúrnymi a národnými pamiatkami, športovými a rekreačnými zariadeniami, smeroch ulíc a miestnych častí a pod.

5) **Propagačné zariadenia** sú zariadenia, ktoré informujú občanov s cieľom upozorniť a získať záujemcov najmä pre charitatívne, kultúrne, telovýchovno-športové a iné spoločenské podujatia alebo zhromaždenia podľa osobitného predpisu2/. Sem patria aj firemné tabule, transparenty a tabule so zameraním na bezpečnosť jazdy, ekológiu, humanitu a pod.

6) **Reklamné, informačné a propagačné zariadenie** (ďalej len „RIP zariadenie“) je akákoľvek stavba (konštrukcia) s RIP povrchom alebo plochou, používaná alebo určená na vystavenie symbolov, písmen alebo správ a zahŕňa materiál tvoriaci túto plochu, ako aj všetky oporné a prídavné časti stavby (konštrukcie) alebo budovy, vrátane akýchkoľvek základov. RIP zariadenie zahŕňa, plochy a tabule, bežne známe ako plagátové plochy, štíty, vývesné tabule, markízy, neónové, elektrické alebo osvetlené tabule, RIP zariadenia akéhokoľvek druhu, na ktorých môže byť RIP správa natlačená alebo namaľovaná, zvukovo reprodukovaná okrem rádia a televízie, ktoré budú označené identifikačným znakom vlastníka alebo prevádzkovateľa tohto zariadenia.

7) **Veľkoplošné RIP zariadenie** o rozmeroch euroformátu a formátov cca 5,20 m x 2, 40 m, (napr. bilboard, bigboard, megaboard, ap.), osvetlené alebo neosvetlené, pohyblivé resp. viacrozmerné.

8) **Vývesný štít** je zariadenie, ktoré označuje firemnú tabuľu s jej plochou, upevnenou na zvislej stene budovy, pričom táto je rovnobežná so zvislou stenou budovy, alebo je na stenu budovy kolmá.

9) **Kordónová rímsa** je ochranný predsunutý článok pred fasádou objektu prebiehajúci vo fasáde v úrovni stropov jednotlivých podlaží.

10) **Stavba** je označením pre akúkoľvek konštrukciu používanú alebo určenú pre podporu či zakrytie (ochranu) akéhokoľvek zariadenia a zahŕňa akúkoľvek konštrukciu a čokoľvek čo je pripevnené alebo je a súčasťou stavby, ktoré môže byť predmetom vlastníctva.

11) **RIP zariadenie na fasáde je**  (tzv. wallboard) je reklamná plocha namaľovaná priamo na fasáde budovy alebo bannerová plachta upevnená na fasádu, osvetlená, neosvetlená alebo nasvietená.

**DRUHÁ ČASŤ**

**Povoľovanie a odstraňovanie RIP zariadení**

**§ 4**

**Povoľovanie**

1) RIP zariadenia je možné umiestniť len na základe povolenia stavebného úradu podľa § 71 zákona č. 50/1976 Zb. o územnom plánovaný a stavebnom poriadku v znení neskorších predpisov (ďalej len „stavebný zákon“) pokiaľ sú lokalizované na miestach viditeľných z verejného priestranstva a pokiaľ sú spojené so stavbou alebo pozemkom.

2) Povolenie pre umiestnenie RIP zariadení vydáva na základe žiadosti príslušný stavebný úrad.

3) Pre umiestnenie RIP zariadenia pri cestách, alebo v ich ochranných pásmach je pred podaním žiadosti potrebný súhlas príslušného cestného správneho orgánu.

4) Pre umiestnenie zariadenia na stĺpoch verejného osvetlenia ciest a miestnych komunikácií je potrebný súhlas prevádzkovateľa verejného osvetlenia.

5) Podať žiadosť o povolenie na umiestnenie RIP zariadenia môže osoba definovaná v stavebnom zákone v §72 v bode 1 a 2.

6) Žiadateľ musí preukázať, že je vlastníkom pozemku alebo že má k pozemku iné právo, ktoré ho oprávňuje zriadiť na ňom požadovanú stavbu. Rozhodnutie o povolení užívania verejného priestranstva v prípadoch záberu verejného priestranstva, pozemku vo vlastníctve Obce Vrakúň vydáva Obec Vrakúň.

7) RIP zariadenie nesmie byť postavené skôr, ako nadobudlo právoplatnosť povolenie naň vydané. Povolenie môže byť vydané len po zaplatení príslušného správneho poplatku.

8) Povolenie môže byť zrušené v prípade porušenia podmienok, za ktorých bolo vydané.

**§ 5
Povolenie**

1) Žiadosť o povolenie RIP zariadení podľa § 71 a § 72 stavebného zákona a podľa § 15 vykonávacej vyhlášky 453/2000 musí obsahovať:

1. meno, priezvisko (názov) a adresa (sídlo) žiadateľa,
2. druh, účel a čas trvania informačného, reklamného a propagačného zariadenia,
3. označenie stavby alebo parcelné číslo pozemku podľa katastra nehnuteľností, na ktorom sa má informačné, reklamné a propagačné zariadenie umiestniť, s uvedením vlastníckych alebo iných práv,
4. zoznam účastníkov konania, ktorí sú žiadateľovi známi.

2) K žiadosti o povolenie informačného, reklamného zariadenia musí byť doložené:

1. dokumentácia obsahujúca návrh informačného, reklamného a propagačného zariadenia a jednoduchý náčrt jeho umiestnenia v primeranej mierke v dvoch vyhotoveniach,
2. doklad, ktorým žiadateľ preukazuje vlastnícke alebo iné právo umiestniť na stavbe alebo pozemku navrhované informačné, reklamné a propagačné zariadenie,
3. rozhodnutia, stanoviská, vyjadrenia, súhlasy, posúdenia alebo iné opatrenia dotknutých orgánov štátnej správy.

3) Ak je to vzhľadom na umiestnenie alebo na konštrukčné riešenie RIP zariadenia potrebné, v žiadosti sa ďalej uvedie alebo sa k nej pripojí:

1. náčrt alebo fotografia nehnuteľnosti alebo aj jej okolia, ktoré preukazujú vhodnosť začlenenia informačného, reklamného a propagačného zariadenia do priestoru a jeho výtvarné riešenie,
2. technický opis konštrukčného riešenia informačného, reklamného a propagačného zariadenia a jeho inštalácie vrátane údajov o vhodnosti použitých materiálov z hľadiska bezpečnosti, stability a mechanickej odolnosti nosnej konštrukcie a jej upevnenia; ak ide o svetelné zariadenie, technický opis spôsobu jeho napojenia na elektrické vedenie,
3. doklady o rokovaniach s vlastníkmi (správcami) stavby alebo pozemku a s účastníkmi konania, ak sa konali pred podaním žiadosti,
4. údaje o tom, či sa prevádzka informačného, reklamného a propagačného zariadenia dotkne práv iných osôb, napr. osvetlením, zakrytím svetla, hlukom.

4) Každé povolenie musí obsahovať okrem stavebným zákonom predpísaných náležitostí aj:

 a) podmienky údržby zariadenia,

 b) dobu platnosti povolenia max. 3 roky, pričom môže byť po uplynutí lehoty jeho

 platnosť obnovená na základe novej žiadosti.

**§ 6**

**Odstránenie RIP zariadenia**

1) Odstránenie RIP zariadenia je potrebné nariadiť, ak:

 a) svojím stavom ohrozuje život alebo zdravie osôb, bezpečnosť cestnej premávky,

 nevyhovuje estetickým kritériám a pod.,
 b) osadenie sa uskutočnilo bez povolenia alebo v rozpore s ním,
 c) bolo zrušené povolenie,
 d) uplynula doba, na ktorú bolo RIP zariadenie povolené a vlastník nepožiadal o jeho

 predĺženie,

 e) stratilo aktuálnosť,
 f) neboli dodržané podmienky stanovené v povolení.

2) Odstránenie RIP zariadenia nariaďuje príslušný stavebný úrad.

3) Náklady na odstránenie RIP zariadenia znáša jeho vlastník.

**TRETIA ČASŤ
Pravidlá umiestňovania RIP zariadení**

**§ 7
Všeobecné ustanovenia**

1) RIP zariadenie nesmie svojím vyhotovením a umiestnením rušiť krajinný ráz, ohrozovať verejnú bezpečnosť a poriadok, etickú úroveň, brániť rozhľadu na pozemnej komunikácii a na ceste, nad prípustnú mieru obťažovať okolie a obytné prostredie hlukom, osvetlením alebo byť v rozopre s estetickým vzhľadom.

2) Umiestnením a prevádzkou zariadenia nesmie vzniknúť na pozemnej komunikácii, verejnej ploche a verejnom priestranstve prekážka pre osoby s obmedzenou schopnosťou pohybu a orientácie.

3) V ochrannom pásme vodného toku, železničnej dráhy, pozemnej komunikácie a v dosahu chránenej pamiatky, prírodného osobitne chráneného územia a pri významnom rekreačnom zariadení sa môže RIP zariadenie umiestniť, ak sú splnené podmienky podľa príslušných osobitých predpisov .

4) RIP zariadenie umiestnené na budove musí byť prispôsobené jej architektúre a nesmie rušiť základné členenie priečelia a jeho významné detaily.

5) RIP zariadenia umiestňované na strechách a atikách budov je potrebné osobitne posúdiť vzhľadom na architektúru objektu, verejný priestor a prostredie.

6) RIP zariadenia sa môžu umiestňovať na strechách len na základe posúdenia dotknutých orgánov a organizácií štátnej a verejnej správy.

7) RIP zariadenia nesmú byť umiestnené nad komunikačnou plochou (napr.: chodníka) v priestore od 450 mm do 2200 mm.

8) Umiestniť reklamu alebo akékoľvek technické zariadenie na nehnuteľnej kultúrnej pamiatke alebo v pamiatkovom území možno len na základe povolenia krajského pamiatkového úradu.

9) Ďalej sa nesmú umiestňovať na mostoch, pobrežných múroch, zábradliach a na iných pevných zariadeniach vodných tokov, ciest a celoštátnych dráh, na stĺpoch a stožiaroch telekomunikačného a energetického vedenia.

10) RIP zariadenia sa pri prejazdných úsekoch ciest cez obce a pri miestnych komunikáciách umiestňujú tak, aby vyhovovali požiadavkám bezpečnosti a plynulosti cestnej premávky.

11) RIP zariadenia, ktoré neslúžia pre správu pozemných komunikácií ani pre riadenie cestnej premávky a prevádzku dopravy, je zakázané umiestňovať na križovatke a v rozhľadovom poli vodiča na križovatke.

12) Na umiestnenie RIP zariadenia za hranicami zastavaného územia obce sa vyžaduje súhlas orgánu ochrany prírody na území, na ktorom platí druhý a tretí stupeň ochrany.

**Lokality na umiestnovanie RIP zariadení**

**§ 8**

RIP zariadenia môžu byť umiestnené len na nasledovných obcou týmto nariadením určených vyhradených miestach:

kataster Nekyje na Ostrove parcely:1364/63, 1268/1, 229/1, 1479/74

kataster Vrakúň parcely: 152/4,152,15, 76/14, 76/18,76/16,77/1, 250/85

RIP zariadenia nemôžu byť umiestnené na plotoch a fasádach bytových a rodinných domoch a ani na plotoch pred nehnuteľnosťami mimo hore uvedených parciel.

**ŠTVRTÁ ČASŤ
Povinnosti vlastníka RIP zariadenia**

**§ 9**

Vlastník alebo prevádzkovateľ RIP zariadenia je povinný:

1) Disponovať povolením na príslušné RIP zariadenie.

2) Reklamné zariadenie udržiavať vo vyhovujúcom technickom stave, spĺňajúcom požiadavky pôvodného určenia (bezpečnosť, estetika, aktuálnosť oznamovaných informácií).
3) Demontovať RIP zariadenie po ukončení doby platnosti alebo strate aktuálnosti.

**PIATA ČASŤ**

**§ 10
Správne poplatky**

 1) Správny poplatok sa vyberie za každé vydanie povolenia na umiestnenie RIP zariadenia podľa zákona o správnych poplatkoch3/.

**§ 11
Oslobodenie od poplatkov**

Od poplatkov sú oslobodené nasledovné zariadenia:

1) Označenia pri návestiach v záujme verejnej bezpečnosti a poriadku pri uličných, požiarnych, dopravných, vodohospodárskych a opisných značkách, pri označení geodetických bodov a poštových schránok.

2) Pouličné dekorácie, dočasné transparenty, visiace transparenty (stuhy) a podobné neziskové reklamné zariadenia.

3) Reklamné tabule (oznamy) vo výkladoch - reklamy na ploche vnútorných výkladov.
4) Vo vnútorných priestoroch objektov, na uzatvorených dvoroch, či v iných uzatvorených priestranstvách.
5) Na kovových zábradliach miestnych komunikácií vo forme krátkodobých textilných transparentov s dobou trvania maximálne 3 týždne.

6) Označenie prevádzky.

7) Označenie stavby.

**ŚIESTA ČASŤ**

**§ 12**

# Spoločné ustanovenia

1) Obsah reklamy musí byť v súlade s platnou úpravou zákona č.147/201 Z. z. o reklame a o zmene doplnení niektorých zákonov.

2) V reklamách sa nesmú používať symboly:

1. dopravných značiek,
2. texty odporujúce Ústave SR a platným zákonom a normám Slovenskej republiky,
3. znak Obce Vrakúň bez súhlasu Obce.

**§ 13
Záverečné ustanovenia**

Toto VZN bolo schválené uznesením OZ č. 24/14 zo dňa 15.05.2014 a nadobúda účinnosť pätnástym dňom od jeho vyvesenia.

**Ing. Ákos Horváth**

starosta

**Poznámky pod čiarou**

1/ § 2 zákona č. 147/2001 Z.z. o reklame o zmene a doplnení niektorých zákonov

2/ § 15 ods. 2 písm. c) Vyhlášky 35/1984 ktorou sa vykonáva zákon o pozemných komunikáciách

3/  pol. 62 písm. a) zákona č. 145/1995 Z.z. NR SR o správnych poplatkoch